Kupido sterf op 62Foto: vetseun.co.za Sanger en liedjieskrywer Kupido (Johan Wessels) is Maandagoggend vroeg in die ouderdom van 62 oorlede. Volgens Alan Ladd, Kupido se broer, is hy aan hartversaking dood tydens ŉ besoek aan sy suster op Middelburg. “In alles is daar iets om voor dankbaar te wees, want hy het nie gely nie,” het Ladd gesê. “Hy het gaan slaap en net nie weer wakker geword nie.” Ladd meen die verhoognaam Kupido is nie deur Wessels self gekies nie, maar deur Cora Marie se man, Corrie Myburgh. “Hy was een van Corrie se kunstenaars gewees, en die naam Johan Wessels het nie genoeg ‘flair’ gehad nie.” Kupido se bekendste liedjie, “Was ek maar ŉ digter”, word as een van die mees romantiese Afrikaanse liedjies beskou, en juis oor dié rede was die naam Kupido baie gepas. Kupido het meer as 400 liedjies geskryf en Ladd meen sy broer was een van die grootste liedjieskrywers in Suid-Afrika. Hoewel Kupido ŉ bekendheid verwerf het vir sy musiek, sê Ladd dat dit is net ŉ klein onderdeel van wie sy broer was. “Hy was ŉ saggeaarde mens wat voluit geleef het. Hy het voluit gelag, voluit gehuil, en in liefde met almal om hom geleef. Hy het passievol deelgeneem aan alles wat hy gedoen het. Hy was my musiek-mentor en ons gesin se ouboet. Maar bowenal was sy stryd tussen goed en kwaad die grootste stryd wat hy gevoer het. En dis hoe ek hom sal onthou – hy het God in alles geken.”